Qurilish uchun moʻljallangan metall prokatining sifati va xavfsizligini oshirish boʻyicha qoʻshimcha chora-tadbirlar toʻgʻrisida
(resolution, 2024-07-12)

Turli obyektlar qurilishida sifatli va xavfsiz metall prokatini qoʻllash, qurilish obyektlari qulashining oldini olish, shuningdek, ularning qurilayotgan bino va inshootlarning mustahkamligi koʻrsatkichlarining belgilangan talablarga muvofiqligini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Qurilish vazirligi, Iqtisodiyot va sanoat vazirligi, Davlat sanoat xavfsizligi qoʻmitasi, Davlat bojxona qoʻmitasi, Ekologiya va atrof muhitni muhofaza qilish davlat qoʻmitasi, “Oʻzstandart” agentligining avval foydalanilgan, bojxona rasmiylashtiruvi vaqtida ishlab chiqarilgani uch yildan oshgan induksion pechlar va kameralarning (TIF TN kodi 8514 20 1000) 2020-yil 1-martdan Oʻzbekiston Respublikasi hududiga olib kirilishini taqiqlash toʻgʻrisidagi taklifi maʼqullansin. 2. Belgilansinki: olib kiriladigan induksion pechlar va kameralarning ishlab chiqarilgan yilini tasdiqlash uchun bojxona rasmiylashtiruvida ishlab chiqaruvchi zavodning uskuna ishlab chiqarilgan sana toʻgʻrisidagi tegishli maʼlumotni oʻz ichiga olgan texnik pasporti taqdim etiladi; hujjatlardagi mavjud maʼlumotlarning ishonchliligi, shuningdek, tovarlarning Oʻzbekiston Respublikasi bojxona chegarasidan noqonuniy olib oʻtilishi uchun import qiluvchilar javob beradi; olib kiriladigan texnologik jihozlar boʻyicha qonunchilikda nazarda tutilgan bojxona toʻlovlari imtiyozlarining 2020-yil 1-yanvardan boshlab qora metallar prokatini ishlab chiqarish uchun foydalaniladigan induksion pechlar va kameralarga nisbatan amal qilishi bekor qilinadi. 3. Qurilish uchun moʻljallangan metall prokati ishlab chiqaradigan korxonalar faoliyatini hududlar kesimida oʻrganish boʻyicha tashkilotlarning biriktirilgan masʼul mansabdor shaxslari rahbarligidagi idoralararo ishchi guruhlar (keyingi oʻrinlarda idoralararo ishchi guruhlar deb ataladi) 1-ilovaga muvofiq tashkil etilsin. Qurilish uchun moʻljallangan metall prokati ishlab chiqaradigan korxonalar faoliyatini oʻrganish boʻyicha idoralararo ishchi guruhlarning namunaviy tarkibi 2-ilovaga muvofiq tasdiqlansin. 4. Idoralararo ishchi guruhlar 2020-yil 15-yanvarga qadar joylarga chiqqan holda, qurilish uchun moʻljallangan metall prokatini (keyingi oʻrinlarda metall prokati deb ataladi) ishlab chiqaradigan korxonalar faoliyatini ular tomonidan metall prokatining sifati va xavfsizligiga oid belgilangan standartlarga amal qilish holatini oʻrgansin. Oʻzbekiston Respublikasi Qurilish vazirligi metall prokatini ishlab chiqaradigan korxonalar faoliyatini oʻrganish natijalari boʻyicha: metall prokatining sifati va xavfsizligiga oid belgilangan standartlarga amal qilmaslik holatlari aniqlangan taqdirda, ular tomonidan metall prokatini ishlab chiqarish, sotish va qoʻllashga yoʻl qoʻymaslik boʻyicha qonunchilikda belgilangan tartibda choralar koʻrsin; idoralararo ishchi guruhlar, manfaatdor boshqa vazirlik va idoralar bilan birgalikda 2020-yil 1-fevralga qadar metall prokatini ishlab chiqarish, sotish, uning sifati va xavfsizligini nazorat qilish sohasini yanada tartibga solish boʻyicha Vazirlar Mahkamasiga takliflar kiritsin; 5. Oʻzbekiston Respublikasi Davlat bojxona qoʻmitasi, Qurilish vazirligi, Davlat soliq qoʻmitasi va Oʻzbekiston texnik jihatdan tartibga solish agentligi tegishliligi boʻyicha metall prokatini majburiy sertifikatlashtirish toʻgʻrisidagi qonunchilik talablariga qatʼiy amal qilinishi, metall mahsulotlariga oid texnik reglamentlar talablariga muvofiqligi tasdiqlanmasdan metall prokati erkin muomalaga chiqarilishining oldini olish va yoʻl qoʻymaslik choralarini koʻrsin. 6. Oʻzbekiston Respublikasi Qurilish vazirligi: foydalaniladigan metall prokatining sifati toʻgʻrisida hujjatlarning mavjudligi va ishonchliligini hamda metall mahsulotlariga oid texnik reglamentlar talablari, shuningdek, qurilish normalari va qoidalariga muvofiqligini majburiy tekshirish tartibotlariga rioya etilishini nazorat qilish mexanizmini bir oy muddatda ishlab chiqsin va joriy etsin; Sanoat, radiatsiya va yadro xavfsizligi qoʻmitasi Vazirlar Mahkamasi huzuridagi Oʻzbekiston texnik jihatdan tartibga solish agentligi bilan birgalikda qurilishda metall prokatining qoʻllanilishi yuzasidan tegishli nazoratni taʼminlasin. 7. “Oʻzstandart” agentligi: Qurilish vazirligi, “Oʻzqurilishmateriallari” AJ bilan birgalikda 2020-yil 1-fevralga qadar texnik jihatdan tartibga solish sohasida amaldagi normativ hujjatlarni qayta koʻrib chiqsin, shuningdek, qurilish materiallari, metall prokatining metall mahsulotlariga oid texnik reglamentlarga muvofiqligini baholashda sertifikatlashtirish organlari tomonidan qonunchilikning barcha talablariga rioya etilishi yuzasidan nazoratni taʼminlasin va tegishli normativ-huquqiy hujjatlar loyihalarini Vazirlar Mahkamasiga kiritsin; 2020-yil 1-iyulgacha boʻlgan muddatda “Oʻzbekiston” ilmiy sinovlar va metall prokati, shuningdek, ruhlangan va polimer qoplamali sovutib yoyilgan listning sifati va xavfsizligini nazorat qilish boʻyicha markazi” davlat korxonasining sinov laboratoriyalarini modernizatsiya qilish chora-tadbirlarini koʻrsin. Andijon va Qashqadaryo viloyatlaridagi “Oʻzbekiston” ilmiy sinovlar va sifat nazorati” davlat korxonasining sinov laboratoriyalarini modernizatsiyalash, shuningdek, Toshkent shahrida sinov laboratoriyasining yangi korpusi qurilishi va uni zamonaviy jihozlar va boshqa moddiy-texnik vositalar bilan jihozlash tadbirlari “Olmaliq kon-metallurgiya kombinati” va “Oʻzmetkombinat” aksiyadorlik jamiyatlarining mablagʻlari hisobidan moliyalashtirilishi belgilansin. 8. Oʻzbekiston Respublikasi Davlat statistika qoʻmitasi ikki hafta muddatda ishlab chiqarish quvvati, ishlab chiqarilayotgan mahsulotlarning nomenklaturasi toʻgʻrisidagi maʼlumotlarni oʻz ichiga olgan va yillik asosda yangilanib boriladigan metall prokatini ishlab chiqaradigan korxonalarning roʻyxatini shakllantirsin va Iqtisodiyot va sanoat vazirligiga taqdim etsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov va Oʻzbekiston Respublikasi energetika vaziri A.S. Sultanov zimmasiga yuklansin. T/r Idoralararo ishchi guruhlarnin biriktirilgan rahbarlari F.I.O. va lavozimi Hududlar 1. E.B. Iskandarov — Oʻzbekiston Respublikasi qurilish vaziri oʻrinbosari Qoraqalpogʻiston Respublikasi 2. Sh.S. Xidoyatov — Oʻzbekiston Respublikasi qurilish vazirining birinchi oʻrinbosari Andijon viloyati 3. B.A. Urakov — Oʻzbekiston Respublikasi qurilish vaziri oʻrinbosari Buxoro viloyati 4. I.E. Tashkentbayev — Oʻzbekiston Respublikasi Sanoat xavfsizligi davlat qoʻmitasi raisi oʻrinbosari Jizzax viloyati 5. B.V. Gulyamov — Oʻzbekiston Respublikasi Sanoat xavfsizligi davlat qoʻmitasi raisining birinchi oʻrinbosari Qashqadaryo viloyati 6. B.X. Ummatov — Oʻzbekiston Respublikasi Monopoliyaga qarshi kurashish qoʻmitasi raisi oʻrinbosari Navoiy viloyati 7. J.Y. Kattaxodjayev — “Oʻzstandart” agentligi Bosh direktorining birinchi oʻrinbosari Namangan viloyati 8. N.Sh. Sharipov — Oʻzbekiston Respublikasi Monopoliyaga qarshi qoʻmitasi raisi Samarqand viloyati 9. D.N. Sattarov — “Oʻzstandart” agentligi Bosh direktori Sirdaryo viloyati 10. U.D. Karimov — Oʻzbekiston Respublikasi Iqtisodiyot va sanoat vaziri oʻrinbosari Surxondaryo viloyati 11. M.O. Saliyev — Oʻzbekiston Respublikasi Davlat bojxona qoʻmitasi raisi oʻrinbosari Toshkent viloyati 12. J.N. Shukurov — “Oʻzstandart” agentligi Bosh direktori oʻrinbosari Fargʻona viloyati 13. Sh.R. Xashimov — Oʻzbekiston Respublikasi Qurilish vaziri oʻrinbosari Xorazm viloyati 14. D.F. Raximov — Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti boshligʻi Toshkent shahri 1. Qoraqalpogʻiston Respublikasi Vazirlar Kengashi raisining, viloyatlar va Toshkent shahar hokimlarining sanoatni rivojlantirish, kapital qurilish, kommunikatsiyalar va komunal xoʻjalik masalalari boʻyicha oʻrinbosarlari. 2. Qurilish sohasida nazorat hududiy inspeksiyalari boshliqlari. 3. Sanoat xavfsizligi davlat qoʻmitasining hududiy boshqarmalari boshliqlari. 4. Qoraqalpogʻiston Respublikasi Ekologiya va atrof muhitni muhofaza qilish qoʻmitasi raisi, viloyatlar va Toshkent shahar ekologiya va atrof muhitni muhofaza qilish boshqarmalari boshliqlari. 5. Texnik jihatdan tartibga solish sohasida nazorat inspeksiyasining Qoraqalpogʻiston Respublikasi, viloyatlar va Toshkent shahridagi inspektorlari. 6. Energetika vazirligi huzuridagi Elektr energetikada nazorat inspeksiyasi hududiy boʻlimlari rahbarlari. 7. Oʻzbekiston Respublikasi Bosh prokuraturasi huzuridagi Iqtisodiy jinoyatchilikka qarshi kurashish departamentining Qoraqalpogʻiston Respublikasi, viloyatlar va Toshkent shahri boʻyicha boshqarmalari boshliqlari. 8. Oʻzbekiston Respublikasi Prezidenti huzuridagi Tadbirkorlik subyektlari huquqlari va qonuniy manfaatlarini himoya qilish boʻyicha vakil apparatining hududlarda faoliyat olib boruvchi xodimlari. 9. Qoraqalpogʻiston Respublikasi, viloyatlar va Toshkent shahar statistika boshqarmalari boshliqlari. 10. Qoraqalpogʻiston Respublikasi, viloyatlar va Toshkent shahar davlat soliq boshqarmalari boshliqlari.